### 10.    Beslutning om miljømål for indsatsplanlægning for grundvandsbeskyttelse

**Åbent**

Sagsnr.: 326-2015-22672       J.nr.: 09.08.24           Dokumentnr.:
326-2017-129301

**Sagstype**

Beslutning.

**Resume og sagens baggrund**

Kalundborg Kommune skal udarbejde en indsatsplan for
grundvandsbeskyttelse, som undersøger behovet for grundvandsbeskyttelse og
formulerer miljømål på baggrund af dette behov. Det Tekniske Område har, med
inddragelse af Grundvandsrådet, formuleret forslag til miljømål for
indsatsplanlægningen for grundvandsbeskyttelse. Forslagene til miljømålene er
formuleret på baggrund af de konkrete behov for grundvandsbeskyttelse, der har
været forelagt som orientering af Teknik- og Miljøudvalget den 11. august 2016.
Det videre arbejde med indsatsplanen består i at udforme forslag til de
konkrete grundvandsbeskyttende indsatser. Miljømålene danner grundlaget for
dette arbejde, hvor de berørte vandværker og lodsejere vil blive inddraget.
Sagen lægger op til godkendelse af miljømålene.

**Indstillinger**

Direktøren indstiller, at miljømålene for indsatsplanlægning
for grundvandsbeskyttelse godkendes og danner grundlag for det videre arbejde.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Kalundborg Kommune skal udarbejde
en indsatsplan for grundvandsbeskyttelse. Formålet med indsatsplanen er at
bevare grundvandet som drikkevandsressource. Indsatsplanen skal formulere og
skabe overblik over hvilke initiativer, der skal iværksættes for at opnå
beskyttelse af grundvandet.

En indsatsplan bygger derfor i
første omgang på en nærmere undersøgelse af behovet for grundvandsbeskyttelse.
Behovet for grundvandsbeskyttelse er fastlagt på baggrund af statens
grundvandskortlægning og en nærmere gennemgang af grundvandskemien i de almene
vandværkers indvindingsboringer.

Undersøgelsen af
beskyttelsesbehovet har vist, at grundvandet i Kalundborg Kommune generelt har
en god kvalitet, og kun 3 % af Kalundborg Kommunes areal er udpeget som indsatsområder,
hvor der er et særligt behov for beskyttelse. De væsentligste trusler mod
grundvandet i Kalundborg Kommune er saltvand, pesticider, nitrat og forurening
med øvrige miljøfremmede stoffer.

På baggrund af dette behov
opsættes målsætninger for beskyttelsesindsatsen - miljømål. Forslagene til
miljømålene er udformet som konkrete målsætninger for grundvandsbeskyttelse, og
er blevet drøftet i grundvandsrådet. De grundvandsbeskyttende foranstaltninger,
der iværksættes med indsatsplanen, skal forankres i miljømålene.

Ved fastsættelsen af miljømål i
indsatsplanen sikres, at vandforsyningsselskabers udgifter til
grundvandsbeskyttende aktiviteter kan indregnes i vandprisen som tillæg til
prisloftet. For at et vandforsyningsselskab kan indregne omkostninger til et
miljømål i prisloftet, skal indsatsplanen konkretisere, hvordan miljømålet skal
opnås, dvs. hvad er vandforsyningsselskabets pligter og hvad skal
vandforsyningsselskabet betale. Det fremadrettede arbejde med at konkretisere
de grundvandsbeskyttende aktiviteter bygger derfor på miljømålene og vil ske i
samarbejde med berørte vandværker og lodsejere.

Udkast til forslag til miljømål
for grundvandsbeskyttelse blev drøftet i grundvandsrådet i november 2016. De
nedenstående forslag til miljømål er justeret i forhold til grundvandsrådets
feedback.

*Forslag til miljømål:*

1. Den gode drikkevandskvalitet
   skal fastholdes. Med den gode drikkevandskvalitet menes vand uden
   væsentligt indhold af nitrat, miljøfremmede stoffer, salt eller andre,
   naturligt forekommende stoffer, som kan være et problem i forhold til
   drikkevandskvaliteten.
2. Grundvandet skal beskyttes mod
   nedsivende nitrat og forurening fra jordoverfladen.
3. Indvindinger skal være
   bæredygtige. Med bæredygtig indvinding menes et indvindingsmønster, hvor
   indvindingen ikke medvirker til at skabe forurening af grundvandsmagasinet
   med naturligt forekommende stoffer.

   Bæredygtig indvinding indebære dels, at der ikke indvindes så intensivt,
   at dannelsen af nyt grundvand til magasinet ikke kan "følge med"
   indvindingen. Dels skal der sigtes på, at der indvindes fra boringerne med
   jævnt lav pumpeydelse over døgnet. Dermed minimeres afsænkning af
   grundvandsspejlet omkring boringerne, hvilket modvirker
   saltvandsindtrængning, eller indtrængning af ilt i jordlagene som følge af
   kraftig afsænkning af grundvandsspejlet.
4. Det er et generelt miljømål, at
   udledning af forurenende stoffer til grundvand forebygges eller begrænses,
   og at enhver væsentlig og vedvarende opadgående tendens i koncentrationen
   af forurenende stoffer hidrørende fra menneskelig aktivitet vendes med
   henblik på at nedbringe forureningen af grundvand.

   Udgangspunktet for at vende opadgående forureningstendenser er 75 % af
   kvalitetskravet eller tærskelværdien for det enkelte stof, jf. EU's
   grundvandsdirektiv.
5. Saltvandspåvirkning af
   grundvandsmagasinerne skal forebygges eller begrænses.
6. Godkendte og regulerede
   sprøjtemidler, skal ikke forurene grundvandsmagasinerne.

   Disse sprøjtemidler er i handlen og anvendes i dag. Grundvandsrisikoen ved
   regelret anvendelse er generelt forholdsvis lille. Dog kan uheld, spild
   eller boringsnær anvendelse i særligt sårbare områder, have alvorlige
   konsekvenser for en vandindvinding.
7. Øvrige miljøfremmede stoffer,
   skal ikke forurene grundvandsmagasinerne.
8. Opadgående tendenser i
   nitratindholdet i grundvandet skal vendes, inden det når 75 % af
   grænseværdien, dvs. 37,5 mg/l. Der hvor nitratindholdet i dag er over 37,5
   mg/l, må nitratindholdet ikke overstige grænseværdien på 50 mg/l for
   drikkevand.
9. Når der sker væsentlige
   ændringer i koncentrationer på parametre som f.eks. sulfat, nitrat eller
   miljøfremmede stoffer i grundvandet, skal der reageres, så det ikke
   medfører forringelser i kvaliteten af det udpumpede drikkevand.

1. Der hvor grundvandskvaliteten
   er svær at fastholde, skal der foregå øget overvågning.
2. Hvis grundvandskvaliteten ikke
   kan fastholdes, skal der foretages en indsats.

10. For Kalundborg Kommunes
    administration, planlægning og aktiviteter i øvrigt, skal der i Områder
    med særlige drikkevandsinteresser, og i indvindingsoplande til almene
    vandforsyninger uden for disse, være skærpet opmærksomhed på beskyttelse
    af grundvandet.
11. Rådighedsindskrænkninger
    prioriteres boringsnært og indenfor de grundvandsdannende oplande, hvor
    grundvandet er yngst.
12. Kalundborg Kommune vil kun
    påbyde rådighedsindskrænkninger, hvis det vurderes nødvendigt og
    proportionalt, og der ikke kan indgås frivillige aftaler. Ved
    rådighedsindskrænkninger skal man først forsøge at indgå en frivillig
    aftale. Hvis det ikke lykkes, vil kommunen påbyde
    rådighedsindskrænkninger, såfremt det vurderes at være nødvendigt i
    forhold til opfyldelse af miljømålet og altid på baggrund af en konkret
    vurdering.

Karoline Dam sætter rammen for det videre arbejde med at
udforme forslag til konkrete grundvandsbeskyttende indsatser i samarbejde med
berørte vandværker og lodsejere. Når der er et forslag til indsatser,
færdiggøres forslag til indsatsplan, som forelægges Kommunalbestyrelsen inden
høring.

**Økonomiske konsekvenser**

Der er ingen økonomiske konsekvenser af beslutningen om
miljømål i indsatsplanlægningen.